
1. Remdamiesi  žemiau  pateikta medžiaga,  literatūros sąraše nurodytais straipsniais bei  Jums prieinamais šaltiniais tiek lietuvių, tiek užsienio kalbomis, apibrėžkite esė, suformuluokite svarbiausius šio žanro atpažinimo kriterijus.

Esė (angl. essay < pranc. essai – bandymas) – tarp filosofijos, mokslo, politikos, meno atsiradusi žanrinė forma; ypač išplitusi XXa. II pusėje, o kai kurių teoretikų net buvo įvardyta ketvirtąja literatūros rūšimi greta epikos, lyrikos, dramos – taip esė žanro apibūdinimą formuluoja daugelis rimtų literatūros žodynų bei žinynų.

Mano nuomone, esė - bene sunkiausiai apibrėžiamas literatūros žanras (kas, anot kai kurių literatūros kritikų, turbūt taip pat įeina į jo žanrinę sudėtį), kuriame, kad ir kaip klasifikuojamame, visados atrandama mažesnė ar didesnė liekana. Kalbėti apie esė kilmę galima įvairiapusiškai, bet, manau, svarbiausia paminėti du esė raidos etapus: patį esė susiformavimą ir jo kaip žanro suklestėjimą. 

Esė pradininkas buvo vienas iš originaliausių ir įdomiausių Renesanso epochos mąstytojų - Michelis Monteigne’is, veikale “Esė” (1580–1588 m.) iškėlęs svarbiausią klausimą „Oue sais-je?“ (pranc. Kas žino?) ir toliau ta kryptimi plėtojęs savo mąstymo formulę, laisvą nesuprogramuotų minčių raišką. Jis visiškai susitapatino su pasakotoju ir netgi teigė, kad jo knyga – tai jis pats. Įdomu tai, jog “Esė” tam laikmečiui nebūdingas, ne koks sausas, akademiškas traktatas, o laisvas, į jokias schemas ar rėmus neįspraustas samprotavimų rinkinys, o įdomiausia, ir viena iš patraukliausių “Esė” pusių - tai, kad net dabar skaitydamas jo esė “Apie pedantizmą”, “Apie puikybę”, “Apie garbę” tu jose atrandi aktualių visuomeninių, socialinių temų, kurių kontekstas šiandien kitas, bet idėjos lengvai pritaikomos dabarčiai. Pats prielinksnis “apie”, anot M.Epšteino, geriausiai apibūdina esė žanrą, jo savybę pradėti ne nuo teiginio, o nuo klausimo, kuris ir esė pabaigoje dažniausiai lieka atviras. Taip daro ir M.Monteigne’is, neapsiribojantis prie sąlygiškų pavadinimų, o savo minties gija nuvedantis skaitytoją prie jam rūpimų klausimų, bet kartu neperšantis savo nuomonės. Manau, kad būtent todėl D.Didro neabejojo, jog M.Monteigne’is bus skaitomas, “kol bus žmonių, branginančių tiesą, galią ir paprastumą”.

Esė “Renesansas”- tai antroji XXa. pusė, kuomet gimė šiuolaikinių eseistų, išpopuliarinusių esė ir atvėrusių jai duris į “aukso amžių”, karta. Iki tol rašiusių mąstytojų esė neretai balansuodavo ant sudėtingo mokslinio- filosofinio traktato slenksčio, bet, atėjus modernizmo ir postmodernizmo erai, būtent esė žanras savo maištingumu, ritmika, dinamika, paradoksu labiausiai atitiko laikmečio dvasią. Taigi apie šiandieninę esė sampratą-plačiau.

Kuomet į literatūrą įsisuko esė vėjai, ši, be abejo, turėjo kisti, įgauti naujų spalvų ir atspalvių. O įgavo ji, visų pirma, “laisvą subjektyvumo dvasią, suasmenintą ir suintymintą pasaulio viziją, autentiškumo aurą, biografiškumo intrigą, intelektualų, ironiškai žaismingą, elegantišką stilių.”(E.Baliutytė) Literatūra žanro „turinio“ požiūriu tapo laisvesnė, pasislinko arčiau tikrovės ir kasdienybės, nors kartu savo intertekstualumu ir asociatyvumu pareikalavo intelektualaus skaitytojo, o kartu netruko persmelkti romano, novelės, kritikos žanrų. Taigi dabar pabandysiu išskirti, mano nuomone, svarbiausias esė savybes, jos atpažinimo ženklus.

· Visų pirma, esė svarbiausia kalbėti savo balsu, “suleisti skepticizmo vakciną” visuomenėje sustabarėjusioms taisyklėms. Jau patsai esė žanro pamatas – “pliuralizmo, daugybiškumo aktualizavimas, individualaus požiūrio, subjektyvios nuomonės teigimas” (L. Arnatkevičiūtė) rodo, jog esė autoriui svarbiausia turėti originalų, savitą bei atvirą požiūrį, nebijoti pabūti kandžiam, o, kaip rašė Alfonsas Andriuškevičius, geras esė rašytojas turi turėti ne tik literatūrinį talentą, bet ir pakankamą kiekį... ekshibicionistinės drąsos.

· Kita, ne mažiau svarbi esė savybė - paradoksalus mąstymas. Laisvas netikėtų išeities taškų išdėstymas esė (taip pat kaip ir skepticizmas, ironija, autoironija) leidžia atskleisti įdomiausias šio žanro subtilybes. Kartu ir aliuzijos, užuominos, cituojamas ar asocijuojamas tekstas – viskas susilieja į, mano požiūriu, kiek siurrealistišką esė vidinį pasaulį.

· Taip pat svarbu pažymėti, jog esė neturi analizuoti giluminių procesų, siekti nuoseklios analizės. Eseistui užtenka stebėti iš šono, vis kitu rakursu, neįsipareigojant užbaigtam apibendrinimui. “Eseisto daromos išvados yra greičiau prielaidų tipo, vidinė kūrinio tvarka santykinė, atvira galimiems minties posūkiams ir sąsajoms” (L. Arnatkevičiūtė). 

· Kalbant apie esė ir epikos skirtumus, verta paminėti, jog jas labiausiai skiria laiko, jo trukmės vaizdavimas. Esė autorius nejaučia ribų tarp istoriškai ir geografiškai nutolusius įvykių ir vietų. Ir, nors uždari cikliški ratai nuolat grįžta į dabarties pasaulį, tačiau net nusikėlęs į helenistinį laikotarpį eseistas jaučiasi “it žuvis vandeny” ir geba to meto kultūriniu ir istoriniu kontekstu tik paryškinti tai, kas vyksta šiandien.

· Ir galiausiai. Svarbiausias esė uždavinys - provokuoti savo skaitytoją. Suintriguoti jį esė originalumu, temperamentu, o svarbiausia individualumu. Ir nesvarbu, ar esė filosofinė, ar dirgli kultūrinėms ir visuomeninėms aktualijoms, ji turi priversti skaitytoją išgirsti pasakotojo nuomonę, o tuomet sutikti su ja arba oponuoti.

Tad apibendrintai galėčiau teigti, jog anksčiau pateikti teiginiai ir yra svarbiausi šių trumpų mano literatūrinių studijų metu iškristalizuoti esė bruožai, kurių (kaip ir pačios esė temų) gali išsišakoti ir  vėl susisieti daugybė.    

2. Nurodykite Jums įdomiausios  eseistikos pavyzdžių. Parašykite trumpą komentarą, kodėl būtent to autoriaus esė išskyrėte.

Iš šiuo metu ir anksčiau skaitytų autorių eseistikos man didžiausią įspūdį paliko Alfonso Andriuškevičiaus kūryba, taigi kartu ir jo esė rinktinė “Rašymas dūmais”. 

Sunku būtų konkrečiai apibūdinti, kodėl mane patraukė šio rašytojo kūrybos stilius, bet, manyčiau, pagrindinis dalykas, “įtraukęs” mane į A.Andriuškevičiaus esė, yra jų intertekstualumas ir savita dinamika. Rašytojo nuolat vartojamos kultūros, meno citatos tampa esė pasakotojo gyvenimo detalėmis, o ši esė subtilybė mane itin traukia, kaip ir grožis (nuolat rašytojo vertinamas aspektas), jo egzistavimas įvairiais istoriniais laikotarpiais, o ypač šiandieniniame dinamiškame postmodernistiniame pasaulyje. Dar reiktų paminėti, jog bene labiausiai iš visos esė rinktinės man patiko rašytojo esė-kelionių apybraižos (“Šiltos Kalėdos Europoje”, “Itin asmeniški Washingtono įspūdžiai”, “Apimtas liūdesio Lisabonoje”), kuriuose ypač įdomiai susiduria A.Andriuškevičiaus kaip menotyrininko ir asmens, atėjusio iš sensorinio pasaulio, įspūdžiai; nugludinami neįprastų požiūrių kampai. Iš visų mano skaitytų eseistikos rinkinių šio rašytojo kuriamas ironijos ir paradokso žaismas man yra pats įdomiausias, netikėčiausias, o pateikiami kasdienių reiškinių interpretavimo būdai negali nestebinti, kaip antai, kalbėjimas ne apie gyvenimo ilgį, o plotį, žmonių individualybių prilyginimas tekstams ir lapams,  žaismingi skirtumų ieškojimai tarp lietuvių ir bizantiečių mirčių it t.t. Taip pat labai svarbi autoriaus išgyvenimuose yra transcendentinė jausena, metafiziniai išgyvenimai, o netikėti minties šuoliai nuo Amsterdamo ”nuogųjų  vitrinų” prie taiklių metaforų daro tekstą daugiasluoksnį, bet kartų ir įtaigų. Turbūt nereikia pridurti, kad autorius po savo esė pasaulį skaitytoją vedžioja labai vizualia kalba, kuomet, pavyzdžiui, kalbėdamas apie San Marco baziliką, rašytojas ją vaizduoja kaip iš aukso tešlos nudrėbtą statinį su primaltomis auksinėmis aguonomis dešiniajame kupolo kampe. Tačiau, nepaisant viso to, svarbiausias šiuose esė yra pasakotojo noras viską patirti pačiam - “Gyventi ir vita activa (chaosas), ir vita contemplativa (kosmosas). 

A.Andriuškevičiaus tekstai nėra noveliški, tačiau jie labai aktualūs, analitiški ir, mano nuomone, išskirtinai  skaidrios stilistikos, kuri suteikia jo esė žavios, moderniosios elegancijos. Jo tekstus skaityti tiesiog malonu.

3. Trumpai apibendrinkite savo įžvalgas: kokias galimybes eseistui  teikia šis žanras.

Kalbant ironiška esė kalba, esė rašymas “patenkina egoistišką eseisto norą atkreipti dėmesį į save”, nes visi esė temos taškai, nesvarbu, kaip toli nutolę nuo nulinės koordinatės, ilgainiui vis vien sugrįžta į  esė pasakotojo, kaip subjekto, poziciją, į jo asmeninę patirtį ir pažiūras. Esė suteikia galimybes išreikšti savo nuomonę unikaliu, savitu “balso tembru”, leidžia perpinti pasakojimo gijas su novelės, dienoraščio, publicistikos, kritikos žanrais. Ji sintetina paradoksą, intertekstualumą, jausminius potyrius, kultūros citatas, asmeninę pasaulėjautą, metafizines įžvalgas bei menines raiškos priemones: netikėtas metaforas, ryškias aliuzijas. Reikia paminėti ir tai, jog esė rašymas eseistui leidžia ne tik dalintis įspūdžiu, bet ir rinktis, atrodytų, absurdišką stebėjimo kampą, reiškinių vertinimą. Tai - žanras, į pirmą vietą iškeliantis autoriaus minčių originalumą ir, kaip sako ir pats žodžio vertimas,  bandymą atrasti esmę.

4. Sudarykite publikacijų, kurios jums buvo naudingiausios, aiškinantis esė žanrą, sąrašą.

· Alfonsas Andriuškevičius - “Rašymas dūmais”

· Sigitas Parulskis - “Nuogi drabužiai”

· Gintaras Beresnevičius  -“Vilkų saulutė”

· Albert Camus - “Rinktiniai esė”

· Michel de Monteigne – “Esė” (“Les Essais”)

· Laima Arnatkevičiūtė - “Lietuvių esė postmodernizmo situacijoje: Rolandas Rastauskas”

· Paul Graham – “The age of the essay”

· Elena Baliutytė – “Daugiabalsis lietuvių esė pasaulis” 

· Agnė Žagrakalytė – “Pamokėlės būsimiems snobams, arba – kaip atrodyti labai protingam?”

· Giedra Radvilavičiūtė – “Nenoriu būti populiari Siemens arenoj”

